Vienna (kwa Kijerumani: Wien) ni mji mkuu na mji mkubwa wa Austria. Uko mashariki mwa nchi, kando ya mto Danubi. Idadi ya wakazi imezidi milioni moja na lakhi tisa. Vienna ina cheo cha jimbo ndani ya shirikisho la jamhuri ya Austria. Vienna imegawiwa katika mitaa 23. Kwa karne nyingi Vienna ilikuwa mji mkuu wa dola kubwa. Wafalme na makaisari wa familia ya Habsburg walitawala Dola Takatifu la Kiroma hadi mwaka 1806 na baadaye na maeneo makubwa ya Ulaya ya kusini-mashariki hadi mwaka 1918. Hivyo Vienna ina majengo mazuri yanayotunza kumbukumbu ya enzi hizo, sio tu mji mkuu wa Austria ndogo ya leo. Watu wa Vienna hukumbuka wasanii walioishi katika mji wao kama watunga muziki Wolfgang Amadeus Mozart, Ludwig van Beethoven na Brahms. Bustani kadhaa za shirikisho la Austria ziko Vienna. Bustani maarufu zaidi ni Bustani ya Jumba la Schönbrunn, bustani nyingine ni "Augarten", "Belvedere Garden", "Burggarten" na "Volksgarten". Opera ya Serikali iko kwenye Karlsplatz.